google/wiki40b huggingface dataset:
המעבדה הטכנולוגית לגילוי ואיתור מנהרות (פיקוד הצפון)

מאפייני המעבדה הטכנולוגית

המעבדה, בפיקוד קצין בדרגת סרן, כוללת מומחים וקצינים מתחומים שונים בהם קציני מודיעין, קציני הנדסה קרבית, קציני מחשבים ואגף התקשוב וההגנה בסב"ר, ומדענים ומהנדסים מתחומי הפיזיקה, הגאולוגיה, ההנדסה ובפרט הנדסה אזרחית והנדסת מכונות. המעבדה פועלת בשיתוף פעולה עם חטיבה טכנולוגית ליבשה, פיקוד הצפון (עוצבת הגליל), חיל ההנדסה הקרבית ואגף המודיעין. היא הוקמה לפי המודל והניסיון של המעבדה הטכנולוגית לגילוי ואיתור מנהרות שפועלת בפיקוד הדרום. קיומה של המעבדה פורסם על ידי דובר צה"ל ב-10 בדצמבר 2018.
המעבדה מנתחת מידע שאוספים החיילים בשטח ומידע שנאסף בטכנולוגיות חישה ייחודיות פרי פיתוח ישראלי, וכן מנתחת מידע שמספקים מערך המודיעין, חיל האיסוף הקרבי, יחידת סמו"ר של יהל"ם ומערך הצמ"ה של חיל ההנדסה הקרבית. מערך הצמ"ה – שמפעיל את פלוגות הצמ"ה הסדירות אבירי הפלדה וחתולי הפלדה, ואת גדוד הציוד המכני ההנדסי במילואים של פיקוד הצפון – מבצע עבודות עפר, חישוף, חפירות וקידוחי עומק באמצעות דחפורים (כולל דחפורי D9 משוריינים), מחפרים ומקדחי-בורות. באמצעות עבודות אלו אוסף מערך הצמ"ה מידע על הקרקע ומה שמתחתיה, ומעבירו למעבדה לצורכי ניתוח. בנוסף, מערך הצמ"ה חושף פירים ומנהרות, הן באופן מקרי או יזום, והן על-פי מידע שמתקבל מהמעבדה. הוא גם מבצע עבודות עפר וקידוחים לפי הנחיות המעבדה הטכנולוגית. יחידת סמו"ר של יהל"ם ממפה וחוקרת את המנהרות שנתגלו ומעבירה את המידע למעבדה לצורכי ניתוח, לימוד והפקת מודיעין.
ספין תקשורתי

ספין תקשורתי (או סחריר כהגדרת האקדמיה ללשון העברית) הוא תוכנית יזומה וקצרת טווח המתוכננת על ידי אישים, גופים ציבוריים ו/או תאגידים המסוקרים באופן ציבורי, שמטרתה למקד את תשומת הלב של הסיקור התקשורתי באובייקט אחר, או לגרום לצרכני הסיקור התקשורתי לפרש את האירועים בצורה חיובית יותר עבור יוצר הספין. ספין אינו שקר, אלא שימוש מניפולטיבי בעובדות הקיימות או פרשנות "יצירתית" להן, כשמטרתו מיועדת בדרך כלל לשרת כהסחת דעת של אמצעי התקשורת.

כללי

הספין התקשורתי נועד לייצר או להטעות סיפור תקשורתי. המסחרר התקשורתי (הספין מאסטר) משתמש בעזרת יוצרי הספין - יועצים פוליטיים, אנשי יחסי הציבור, פרסומאים, שדלנים, חוקרי דעת קהל, כותבי נאומים והעוסקים בטלמרקטינג. במספר דרכים שבהן ניתן לעניין את התקשורת בייצור סיפור חליפי או בשינוי פרטי סיפור קיים. הספין התקשורתי עשוי להשתמש בציטטות של אדם מסוים; בשחרור עובדות מסוימות הרלוונטיות לשימוש התקשורת בעת הפצת הספין; בהכחשה מרומזת של האישיות המסחררת או של הנושא ו/או האישיות המסתחררת; במציאת "אמת חבויה" שהסתתרה כביכול בידיעה אחרת.
הדרכים לייצר ספין תקשורתי רבות ומגוונות, אך המאפיין המאגד אותן הוא היותן מהלכים טקטיים הננקטים לפרק זמן קצר, שתכליתם היא להסיט את תשומת הלב. מושגים מקובלים בספין - ממסרים קליטים (Soundbites), נקודות לדיון (Talking Points), והזדמנויות צילום (Photo Opportunities).
המינוח "ספין" הורחב בשנים האחרונות והוא גם משמש ליצירת או לגילוי סיפורים אשר ממקדים את דעת הקהל בנושא מסוים למען שתי מטרות: האחת, יחסי ציבור לנושא מסוים והשנייה יחסי ציבור לנושא מסוים על מנת להאפיל על נושא אחר. לדוגמה: כנגד ראש הממשלה מתבצעת הפגנת ענק ביום מסוים ובשעה נקובה. ספין תקשורתי יהיה ליצור פגישה מתוקשרת של ראש הממשלה עם מנהיג ערבי אשר תסיט את תשומת הלב של מהדורות החדשות מההפגנה אל הפגישה רמת הדרג.
מקור הביטוי ממשחק כדור בסיס (Baseball) - מתן "ספין" לכדור על ידי השחקן ההודף נועד להטעות את החובט בהערכת מסלול הכדור. בתחילת שנות התשעים אומץ המונח על ידי תעשיית יחסי-הציבור בארצות הברית. שולב במינוח news cycle, מחזור החדשות, אשר מתאר את ההתרחשות התקשורתית כמערכת של היזון חוזר (עיתונים אשר נסגרים בלילה, מזינים את חדשות הבוקר אשר מייצרות כותרות למהדורות הערב המוקדמות ומעבירות למהדורות המרכזיות ב-20:00, אשר מייצרות את הכותרות לעיתוני הבוקר וחוזר חלילה). המושג "ספין" הוא המניפולציה אשר מתערבת במחזור ומסובבת את מחזור החדשות כרצונה.
הביסוס העיקרי של המושג "ספין" נעשה בספרו של הווארד קורץ (kurtz) 'ספין סייקל' (Spin Cycle) אשר מתאר את ההתנהלות התקשורתית של ממשל קלינטון בזמן תקופת פרשת מוניקה לווינסקי, ובספרו של ביל פרס 'סבסב את זה' (Spin This).

הספין התקשורתי בפוליטיקה

בספין התקשורתי נעשה שימוש רב על ידי פוליטיקאים, המשתמשים בו כדי להכפיש את יריביהם, או כדי להסיח את תשומת הלב הסיקורית של התקשורת מעובדות או ממהלכים כושלים שנקטו, ובכך להשיג נקודות זכות בדעת הקהל. בארצות הברית ובבריטניה נהוג לכנות יועץ תקשורת המתמחה בספינים תקשורתיים ספין דוקטור.
הצ'ופצ'יק של הקומקום

הצ'ופצ'יק של הקומקום הוא מערכון קומי של הגשש החיוור. הוא היה חלק ממערכון "הכה את המומחה", פרודיה על תוכניות הרדיו, בה מוצגים קטעים של שאלות למומחים, ראיונות וכתבים.
מערכון זה זכה להצלחה רבה, והוא מהבולטים ביותר מבין מערכוני הגשש החיוור. הצירוף "הצ'ופצ'יק של הקומקום" נהיה למטבע לשון בתרבות הישראלית לדקדקנות בכל פרט בשפה העברית, והקפדה יתרה על תקינות לשונית. מוצגים בו גם הבדלי משלב ואי הבנות בגללם.

עלילה

המערכון פותח בהצהרה של הקריין הראשי (גברי בנאי) "במסגרת תכניתנו 'הכה את המומחה' [...] נמצא אתנו באולפן ה־מומחה הבלעדי לענייני לשון עברית, מר אברהם חטף פתח. [...] האם מישהו נמצא על הקו?". אחד המאזינים (ישראל פוליאקוב), חייג כדי לשאול איך מכנים בעברית את "הצ'ופצ'יק של הקומקום". בשל חומרתו של מומחה הלשון (שייקה לוי) לתקן כל שיבוש של השואל, רק לאחר כמה תיקונים הוא הצליח לשאול "איך קוראים בעברית לשופשיק של הקומקום. [...] זה שמשפיך את התה". גם לאחר השאלה מומחה הלשון עדיין לא ענה מיד, אלא תחילה תיקן את משפטו הקודם. אחרי זמן מה הוא השיב לו שהשם הוא זרבובית ותיאר את הצורה המנוקדת ואת נטייתה. השואל שרק רצה תשובה קצרה (ולקח לו זמן רב לשאול) ניתק בזעם את השיחה ואמר "יאללה, ייחרב ביתַכּ!!". מומחה הלשון שוב תיקן "ייחרב ביתְךָ".
בקדייטינג

בקדייטינג (מאנגלית: backdating, בתרגום חופשי "תיארוך לאחור") הוא שינוי רטרואקטיבי של מועד ההענקה של כתבי אופציה למניה לתאריך שבו מחיר המניה היה בשפל, כך שמימוש האופציה יניב רווח מרבי למחזיק בה. פעולה זו מהווה עבירה פלילית בהיותה רישום כוזב במסמכי תאגיד. בקדייטינג בוצע בדרך כלל על ידי בכירים בחברה ציבורית, שהעניקה את האופציות לבכירים אלה, במטרה למקסם את הרווחים שיניבו כתבי האופציה שבידיהם.
התארוך לאחור, כמניפולציה חשבונאית, רווח מאמצע שנות ה-90 של המאה ה-20 עד לשנת 2002 בחברות ציבוריות שמניותיהן נסחרות בארצות הברית, בעיקר מתחומי ההיי-טק ושירותי הרפואה. מנכ"לים ובכירים אחרים בחברות, שקיבלו מענקי אופציות בהחלטות דירקטוריון, בחרו בדיעבד את התאריך שבו יירשם מענק האופציות. עד לשנת 2002 חייב החוק האמריקאי לדווח לרשות לניירות ערך (SEC) על הענקת אופציות לבכירים תוך 45 ימים מתאריך הענקתן, וכך יכלו הבכירים לבחור את התאריך שבו מחיר המניה היה בשפל בתקופה זו. החל משנת 2002 פחת השימוש בבקדייטינג, לאחר שהחברות הציבוריות הנסחרות בארצות הברית חויבו לדווח תוך 48 שעות על הענקת כתבי אופציה לבכיריהן.
על פי מעקב של העיתון "וול סטריט ג'ורנל", לפחות 115 חברות דיווחו לבעלי המניות שלהן על חקירה פנימית, חקירה של ה-SEC, חקירה פלילית או תיקון דו"חות כספיים בעקבות חשדות לבקדייטינג. בין החברות ברשימה נמצאות או היו Apple,‏ McAfee,‏ Monster,‏ Broadcom והחברות הישראליות קומברס, מרקורי אינטראקטיב, צורן ואם-סיסטמס. על פי הערכות, מאות חברות נוספות ביצעו בדיקות פנימיות במטרה לוודא אם בכיריהן ביצעו פעולות בקדייטינג.
תופעת הבקדייטינג זוהתה לראשונה במאמר שפרסם פרופ' אריק לי (Erik Lie) מאוניברסיטת Tippie College of Business בחודש מאי 2005 במגזין Management Science. פרופ' לי בחן כ-6,000 מענקים של אופציות למנכ"לים בחברות ציבוריות מ-1992 עד 2002. לדעת לי, בחלק מהמקרים מחיר המימוש שנקבע לאופציות לא היה המחיר המקרי של המניה ביום שבו אושרו האופציות במועצות המנהלים, אלא שבכירי החברה ביצעו בדיעבד רישום כוזב של תאריך הענקת האופציות בהתאם לתאריך שבו מחיר המניה היה בשפל, כך שמימוש האופציות יניב להם רווחים מרביים. בעקבות המאמר פרסם ה"וול סטריט ג'ורנל" כתבת תחקיר בנושא, ובעקבותיה החלה הרשות האמריקאית לניירות ערך לחקור מספר חברות שמנהליהן נחשדו בבקדייטינג. בין השאר הוגש כתב אישום פלילי נגד איש העסקים הישראלי קובי אלכסנדר, שהיה יו"ר ומנכ"ל חברת קומברס טכנולוג'י, שנחשד במעורבות בבקדייטינג ונאלץ להתפטר מתפקידיו בחברה.
אמריפול

אמריפול - קהילת המשטרות של אמריקה (Ameripol, Comunidad de Policías de América) הוא ארגון משטרה רב-לאומי העוסק באכיפה ומלחמה בסמים שהוקם ב-14 בנובמבר 2007 ומטהו הראשי שוכן בבירת קולומביה, בוגוטה. הארגון עוסק בביטחון הציבור, לוחמה בטרור, מניעת פשעי מלחמה, מאבק בסחר בסמים, סחר בבני אדם, סחר בכלי נשק, מאבק בהלבנת הון ופורנוגרפיית ילדים, כמו כן נלחם הארגון בשחיתות ונאבק בפשעי מחשב.
בניגוד למקבילתו האירופאית יורופול, אמריפול היא ארגון אכיפת חוק לכל דבר וסוכני הארגון חמושים באופן קבוע. נוסף להיותו ארגון מודיעין משטרתי העוסק בתיאום בין גופי אכיפת החוק בדרום אמריקה.

פיקוח ומשקיפים

בארגון חברות 14 סוכנויות כסוכנויות משקיפות המשתפות פעולה עם הארגון והן - המשטרה הרכובה המלכותית של קנדה, ההתאחדות הבינלאומית של מפכ"לי המשטרה, ארגון מדינות אמריקה, קהילת אמריקה הלטינית והים הקאריבי לענייני מודיעין משטרתי, אינטרפול, ועדת מפקדי המשטרה של מרכז אמריקה, המשטרה הלאומית של ספרד, המשמר האזרחי הספרדי, יורופול, הקרביניירי האיטלקי, משרד משטרת הפלילים הפדרלית הגרמנית, המינהל המרכזי לשירותי לוחמה בסמים של איטליה, מערך הביטחון האזורי והמשמר הפיננסי האיטלקי.
האנטר האנטר

תקציר העלילה

כמו בסדרות שונן רבות, הגיבורים יוצאים למסע להגשמת חלומותיהם, בדרך הם נתקלים באנשים ויצורים שונים שנותנים להם פרספקטיבות חדשות על העולם. החוויות שהם עוברים עוזרות להם להתפתח ולצמוח מבחינה מנטלית ופיזית. עם התקדמות העלילה גון וחבריו רוכשים כלים, בני ברית ומיומנויות לחימה כדי לגבור על התופעות שמאיימות להפר את השלווה בעולם.

העולם של האנטר האנטר

העולם הבדיוני של האנטר האנטר מורכב מאוקיינוס אחד ושש יבשות, הן דומות במראן ליבשות מהעולם האמיתי אבל מיקומן שונה. זוהי הצורה שבה נראה העולם לאנשים הרגילים החיים בו, אך למעשה האוקיינוס שבו נמצאות שש היבשות, הוא אגם גדול ביבשת השחורה (Dark Continent) שנקרא מואביוס (Moebius). עובדה זו ידועה לבני אדם מועטים, בהם האנטרים שחקרו את העולם והפליגו עד הפינה השמאלית הקיצונית, משם אפשר לצפות על העולם החיצוני לאגם.

און (On)

טכניקה זו מופיעה בסרט "המשימה האחרונה". און הוא ההפך של נן, במקום ניצול אנרגיית החיים, הוא מונע על שנאה ונחשב "אנרגיית מוות".
האון מעניק כוח אחד עצום הזהה ליכולות של משתמש נון מומחה המסוגל לנצל 100% מאנרגיית החיים שלו. הוא לא בנוי על קטגוריות, הכוח עובר דרך מגע ויצירת חוזה מחייב עם הדם של ג'ייד, במידה והחוזה מופר האדם משלם בחייו.
גירוש שדים

גירוש שדים הוא טקס או תהליך שנועד לסלק השפעה מזיקה של שד, שחדר לגופו של אדם, גופו של בעל חיים, מבנה או חפץ.

גירוש שדים בתרבויות שונות


בדתות שונות ישנה מסורת של ביצוע גירוש שדים. בנצרות הקתולית קיים נוסח מוסכם ורשמי, המופיע בספרי תפילות, של תהליך הגירוש.
בעת העתיקה, כאשר אדם מסוים סבל משיגעון או אפילו מפיצול אישיות, חשבו שנעשה בו איחוז. הכומר היה מגיע ומנסה לסלק את השד.
גירוש השד מתבצע באמצעים שונים, כקריאות שונות, הזאת מים קדושים, העלאת עשן (בפרט עישון בְּכוּר, שהיא תערובת עשבי טיהור) ועוד.

גירוש שדים ביהדות

מעשי גירוש שדים מוזכרים בספר טוביה הקדמון. שנים רבות לאחר מכן, יוסיפון מספר על יהודי בשם אלעזר שביצע גירוש שדים לפני קיסר רומי אספסיאנוס. בין מגילות קומראן נמצאו גם תפילות להרחקת שדים. גם ישוע היה עוסק בגירוש שדים, כמוזכר במספר מקומות בבשורות.
בעת העתיקה יוחסו מחלות רבות, בעיקר מחלות נפש, לשד ודיבוק שנכנס בגופו של האדם, והליך הוצאת השדים היה חלק מהליך הריפוי של החולה.
בתלמוד ובספרות המדרשים מסופר על תנאים ואמוראים שעסקו בגירוש שדים, כמו רבי חנינא בן דוסא, רבי שמעון בר יוחאי, רבי יוסי איש צייתור ועוד. 
ביהדות נהגו לגרש שדים גם באמצעות השבעתם, שימוש בשמות קדושים ותקיעה בשופרות .
מנהגים שונים נפוצים עד זמננו בין שומרי מסורת, כשבירת כוס על ידי החתן תחת החופה, שיש הטוענים שמקורם הוא כאקט של הרחקת שדים. גם על מנהג החינה נטען כי מקורו מנוהג שנועד להרחיק שדים.
טקסי גירוש שדים נפוצים כיום בעיקר בין יוצאי מרוקו ואתיופיה. בין יהודי מזרח אירופה מכונה גירוש שדים לרוב בשם "הסרת דיבוק", כאשר לפי תפיסה זו מדובר בנשמה של אדם חוטא שלא זכתה להתנקות בגיהנום, וכדי למצוא לעצמה מנוחה היא נכנסת לגופו של אדם חי, וגורמת לו סבל רב. קיים דמיון רב בין טקסי גירוש שדים לטקסי הסרת דיבוקים. העוסק במלאכת גירוש השדים נקרא "בעל שם".
בין פוסקי ההלכה נמצאו פוסקים שהתנגדו להעלאת עשן לצורך גירוש שדים, בנימוק של איסור עבודה זרה (שו"ת דברי מלכיאל חלק ה סימן קד).
יש הבדל בין טומאה לגירוש שדים, כשאדם נטמא טיהרו אותו אבל לא בצורת טיהורו מ"שד".
רועי גליץ

ביוגרפיה

את דרכו כצלם החל גליץ בשנת 2002, לאחר שהשתחרר משירותו כקצין מודיעין בצה"ל. בשנת 2006 החל ללמד צילום, וכשנה לאחר מכן הקים את "גליץ בית הספר לצילום" במתחם הבורסה ברמת גן. כיום, לאחר עשור של פעילות, גליץ הוא בית-הספר לצילום הגדול בארץ, עם למעלה מ-22 אלף בוגרים בקורסי צילום בסיסיים ומתקדמים.
בפברואר 2009 ייסד גליץ את מגזין הצילום "קומפוזיציה", המופץ בחינם באינטרנט עבור למעלה מ-16,000 מנויים.
בדצמבר 2009 הקים גליץ את "פוטוטבע - מסעות בעולם", חברת טיולי הצילום הגדולה בישראל ובין הגדולות בעולם. במסגרת פעילותה של פוטוטבע, למעלה מ-1000 מטיילים חובבי צילום והרפתקאות יוצאים בליווי שלושים מדריכים ליעדים שונים מסביב לעולם.
ביולי 2010 הקים את "גליץ מועדון צילום" המציע פעילות חודשית בנושאי צילום הכוללת הרצאות, טיולים ומפגשי צילום.
כחלק מפעילותו לקידום תחום הצילום בישראל, יזם גליץ את כנס הצילום של ישראל, המתקיים מדי שנה מאז 2011. בכנסי הצילום מתארחים צלמים מובילים מהארץ ומהעולם ומעבירים הרצאות בנושאים שונים בתחום הצילום. ב-2011 השתתפו בכנס כ-1,500 צלמים וחובבי צילום, ב-2012 התקיים בהיכל נוקיה בהשתתפות כ-3,200 איש ובו התארח גם הצלם ספנסר טוניק. ב- 2013 כנס הצילום עסק בצילום אקסטרים, ב-2014 התמקד במסלולי קריירה של צלמים מובילים, ב-2015 נושא הכנס היה הפן האנושי בצילום, וב-2016 היה סיפורים מצולמים. בנוסף לכנסים, התקיים "קונגרס הצילום הישראלי", במהלכו התקיימו הרצאות וסדנאות צילום במשך שלושה ימים באילת.
בשנת 2017, הקים גליץ, יחד עם שותפותיו דליה הוכברג ורותם שביט, את TalkMaster, בית הספר לדיבור בפני קהל. בית-הספר הושק בכנס המרצים הראשון של ישראל, אותה גליץ הנחה.
במהלך 2015, גליץ צילם דובת קוטב צדה כלב ים דרך חור נשימה בקרח. צילומי הצייד זכו לפרסום במגזינים בנושא טבע ומדע ברחבי העולם ובטלוויזיה. צילום טבע נוסף שלו, צ'יטה רודפת אחרי צבי בטנזניה, זכה לציון לשבח בתחרות הצילום הבינלאומית "Siena International Photo Awards", ושניים נוספים מצילומיו זכו לציון לשבח בתחרות הצילום הבינלאומית "Global Arctic Awards" ב-2016 זכה במקום השלישי בתחרות International Photography Awards בזכות סדרת צילומיו המתעדת דובי קוטב בשפיצברגן.
רועי גליץ מתגורר בגבעתיים, נשוי ואב לארבעה.
הר פאוול (אנטארקטיקה)

היסטוריה

שמו של ניתן לו על ידי הוועדה המייעצת לשמות אנטארקטיים, בהתבסס על הצעה של פיטר ברמל (Peter Bermel) וארתור פורד (Arthur Ford) שהובילו יחדיו את משלחת החקר להרי תיל מטעם הסקר הגאולוגי של ארצות הברית בין השנים 1960–1961.
ההר נקרא על שם ג'ון וסלי פאוול, שהיה המנהל השני של הסקר הגאולוגי, בין השנים 1881-1894. פסגות נוספות באזור נקראות על שם מנהלי הסקר הגאולוגי.
טריפלט

טריפלט (באנגלית: Triplet) הוא סט של שלושה מצבים קוונטיים של אטום או מולקולה, ומוגדר על ידי כך שהמספר הקוונטי של הספין, S, הוא אחד (S=1).
כאשר אטום או מולקולה בולעים פוטון בתחום האור הנראה או האולטרה סגול (UV) יכול להתרחש עירור של אלקטרון, כלומר עלייה של אלקטרון מהרמה האנרגטית בה הוא נמצא לרמה אנרגטית גבוהה יותר, שנקראת רמה מעוררת. הטריפלט, כמו גם הסינגלט, הוא מצב מעורר של אטום או מולקולה, כלומר בעל אנרגיה גבוהה יותר ממצב היסוד, ושמו נגזר מסט שלושת המצבים הקוונטים אותם הוא מתאר (מיוונית: טרי - שלוש).
במצב טריפלט האלקטרון המעורר והאלקטרון במצב היסוד הם בעלי ספין בכיוון זהה, לעומת הסינגלט, שמתואר על ידי כך שהמספר הקוונטי של הספין הוא אפס (S=0), ובו האלקטרון המעורר והאלקטרון ברמת היסוד הם בעלי ספינים בכיוונים מנוגדים.
זהו מצב נמוך יותר אנרגטית מהסינגלט המעורר, אך עם זאת הוא אינו נפוץ בטבע בשל המעבר האסור (כלומר מעבר בעל הסתברות נמוכה להתרחשות) של האלקטרון מרמת היסוד אליו.

פוספורסנציה

מעברים אלקטרוניים בין רמות אנרגיה באטום או מולקולה מערבים קליטה ופליטה של פוטונים בקצבים שונים, על פי ההסתברות להתרחשות המעבר. במקרה של פוספורסנציה (זַרְחוֹרָנוּת, פוֹסְפוֹרֶסֶנְטִיּוּת) האנרגיה הנקלטת על ידי האטום או המולקולה משוחררת באופן יחסית איטי.
צורה נפוצה של פוספורסנציה מתרחשת כאשר ישנה דעיכה לא קרינתית של אלקטרון ממצב סינגלט מעורר למצב טריפלט מעורר בתהליך שנקרא חצייה בין-מערכתית (Intersystem crossing). כיוון שהטריפלט נמוך יותר באנרגיה מהסינגלט, הפוטון שנפלט ממצב הטריפלט בחזרה למצב היסוד יהיה באורך גל ארוך יותר מזה שנבלע, כלומר בעל אנרגיה נמוכה יותר. בנוסף, כיוון שהמעבר בין רמת הטריפלט המעוררת לרמת היסוד הסינגלטית הוא "אסור", זמן החיים ברמת הטריפלט יהיה ארוך יותר ועל כן במקרה של פוספורסנציה התהליך איטי יותר מבמקרה של פלואורסצנציה (פליטת פוטון במעבר אלקטרון מרמת סינגלט מעוררת לרמת היסוד).

חמצן מולקולרי

כאמור, למצב טריפלט הסתברות נמוכה, ועל כן רוב המולקולות בטבע קיימות במצב סינגלט. מולקולה יוצאת דופן היא מולקולת החמצן, O₂, שקיימת בטמפרטורת החדר במצב טריפלט בשל שני האלקטרונים הלא מזווגים שלה. על מנת ליצור תגובה כימית עם מולקולות אחרות, צריך להתרחש המעבר האסור מטריפלט לסינגלט. על כן, על אף שמולקולת החמצן מאוד ריאקטיבית מבחינה תרמודינמית, היא אינה ריאקטיבית מבחינה קינטית ולכן נמצאת במצב יציב.
עירור פוטוכימי או תרמי יכול לעורר את מולקולת החמצן למצב סינגלט, מה שיהפוך אותה למחמצן חזק ביותר.
בוב דאנדרידג'

קריירה מקצועית

דאנדרידג' נולד וגדל בעיר ריצ'מונד שבוירג'יניה, ובין השנים 1965–1969 למד באוניברסיטת המדינה של נורפוק אשר בעיר נורפוק הסמוכה. בארבע שנותיו כשחקן קבוצת האוניברסיטה קלע 22.6 נקודות והוריד 13.0 ריבאונדים בממוצע למשחק.

מילווקי באקס

בשנת 1969 נבחר דאנדרידג' הן בדראפט ה-ABA, על ידי קבוצת "קנטקי קולונלס", והן בדראפט ה-NBA, על ידי מילווקי באקס (בחירה מספר 45). בעונתו הראשונה במילווקי, שהייתה העונה השנייה לקיום הקבוצה, חבר דאנדרידג' לסנטר לו אלסינדור (לימים כרים עבדול-ג'באר), וקלע 13.2 נקודות בממוצע למשחק. בעונה הבאה הצטרף לקבוצה הרכז אוסקר רוברטסון, שלצד אלסינדור (ה-MVP של העונה) ודאנדרידג' (18.4 נקודות למשחק) הוביל את הבאקס למאזן העונה הסדירה הטוב בליגה, 66–16. בפלייאוף ה-NBA גברה מילווקי על סן פרנסיסקו ווריורס (4–1), לוס אנג'לס לייקרס (4–1) ובולטימור בולטס (4–0) בדרך לזכייתה הראשונה באליפות ה-NBA.
בשלוש העונות הבאות המשיכה מילווקי להיות אחת הקבוצות המובילות באזור המערבי, ודאנדרידג' ביסס עצמו כקלע השני בטיבו בקבוצה, אחרי עבדול-ג'באר, עם כ-19.2 נקודות למשחק. בסיום עונת 1973/1974, בה הפסידו הבאקס לבוסטון סלטיקס בגמר ה-NBA, פרש רוברטסון ממשחק, ובעונה העוקבת עזב עבדול-ג'באר ללוס אנג'לס לייקרס. בעונות 1975/1976 ו-1976/1977 היה דאנדרידג' הקלע המוביל בקבוצה, עם כ-21.1 נקודות למשחק, אך קבוצתו רשמה מאזן כולל של 68 ניצחונות לעומת 96 הפסדים. לאורך תקופתו כשחקן הבאקס השתתף דאנדרידג' 3 פעמים במשחק האולסטאר, והעמיד ממוצעים כוללים של 18.8 נקודות, 7.4 ריבאונדים ו-3.2 אסיסטים למשחק.

וושינגטון בולטס

באוגוסט 1977, לאחר 8 עונות במילווקי, חתם דאנדרידג' כשחקן חופשי בוושינגטון בולטס. לצד הפאוור פורוורד אלווין הייז והסנטר וס אנסלד, השלים דאנדרידג' קו קדמי מנוסה, אגרסיבי ודומיננטי במיוחד, אשר הוביל את הבולטס בעונת 1977/1978 לזכייתה הראשונה באליפות ה-NBA. במשחק השביעי והמכריע של סדרת הגמר, מול סיאטל סופרסוניקס, הטבעה של דאנדרידג' בשניות הסיום הכריעה את המשחק וקבעה את תוצאת המשחק, 105–99.
בעונת 1978/1979 חזרו הבולטס למעמד הגמר, שוב מול הסופרסוניקס, אך הפסידו בתוצאה 4–1 על אף יכולת מצוינת של דאנדרידג' שרשם לאורך הסדרה ממוצעים של 21.8 נקודות, 8.0 ריבאונדים ו-5.4 אסיסטים למשחק. באותה עונה השתתף דאנדרידג' בפעם הרביעית והאחרונה במשחק האולסטאר, ונבחר לחמישייה השנייה של העונה ולחמישיית ההגנה של העונה בפעם היחידה בקריירה.
בשתי העונות הבאות נחלשה תפוקתו של דאנדרידג', וקבוצתו לא ניצחה אף משחק פלייאוף. בעונת 1981/1982 חזר למילווקי באקס, אותה הובילו סידני מונקריף, מרכוס ג'ונסון ובוב לניר, אך שותף ב-11 משחקים בלבד בהם קלע 4.7 נקודות בממוצע למשחק. בסיום אותה עונה הודיע דאנדריג' על פרישה ממשחק, בגיל 35. ב-7 במרץ 2015 הוציאו הבאקס לגמלאות את גופייתו של דאנדריג' עם המספר 10.
בין השנים 1987–1992 שימש דאנדרידג' כעוזר מאמן בקבוצת הכדורסל של אוניברסיטת המפטון, אשר בעיר המפטון, וירג'יניה.
טלי אמיתי-טביב

טלי (רויטל) אמיתי-טַבִּיב (נולדה ב-1953) היא צלמת אמנית ישראלית.

ביוגרפיה

ילידת קבוצת כנרת. אוטודידקטית. את מצלמתה הראשונה קיבלה במתנה מסבה (ד״ר שטפן איקלהיימר, מייסד חברת ׳איקאפרם׳, מחלוצות תעשיית התרופות בארץ) בגיל 11. בשל דיסלקסיה לא הושלמה מעולם השכלתה הפורמלית (9 שנות לימוד בלבד) וצילום הוא עיסוקה העיקרי. לאמנות נחשפה מילדות. דודה מצד אביה הוא הסופר מרדכי טביב ובןֿ דודתה גם הוא מצד אביה, הוא הצייר אבשלום עוקשי.
במשך שנים רבות עבדה במעבדות צילום והתמחתה בהדפסות אמנותיות. הקריירה האמנותית שלה החלה רק ב-1999 בתערוכת יחיד שהוצגה בגלריה לימבוס בתל אביב. מאז הציגה ב-11 תערוכות יחיד, בישראל ומחוצה לה ובעוד תערוכות קבוצתיות רבות.
בעבודתה עוסקת אמיתי טביב בעיקר בחמרים היסטוריים. כמו למשל בסדרה ׳תחנות תרבות׳ המורכבת משלוש סדרות משנה: ספריות, מוזיאונים ואולמות קונצרטים. כל אחת מהסדרות צולמה במקומות בהם התפתחה במהלך ההיסטוריה תופעה תרבותית שהפכה אותם לסמלי תרבות ידועים (ספריות - אוקספורד, מוזיאונים - פירנצה, אולמות קונצרטים - וינה).
בשנת 2009 הוזמנה אמיתי-טביב לתעד את מוזיאון נסים דה קמונדו בפריז. התיעוד הפך לפרויקט בעל אמירה אישית על נוכחותם של הנעדרים והוצג במוזיאון לאמנות והיסטוריה יהודית בפריז, כמו גם במוזיאון חיפה לאמנות בתערוכה ׳חיי מדף׳.
הסדרה ׳קירות ורוח׳ שנוצרה בין השנים 2006–2009 מתבוננת ב-103 חדרי עבודה של סופרים ומשוררים ישראלים. מחווה ל-100 שנים של ספרות ושירה עברית.
בין השנים 2003–2009 צילמה במצלמת לומו , יומן מצולם בו היא מנהלת דיאלוג עם תחנות נוסטלגיות של ילדותה. חלקים של הפרויקט הוצגו בתערוכות קבוצתיות רבות כמו גם בשתי תערוכות יחיד.
אמיתי-טביב עובדת עדיין בטכניקת הצילום בפילם ומדפיסה את צילומיה בעצמה – בחדר חושך. לאחרונה החלה לצלם במצלמה דיגיטלית ולעבד את התצלומים לכדי אלבומים פיקטיבים המתארים תקופות היסטוריות דרך סיפורן האישי של דמויות אמיתיות (טרודל, מקרה שנלר).
איציק כהן (כדורסלן)

יצחק (איציק) כהן (נולד ב-10 באוגוסט 1968) הוא כדורסלן עבר ישראלי. גובהו 2.04 מטר, שיחק בעמדת הסנטר.

ביוגרפיה

איציק כהן נולד בירושלים ושיחק בנערותו במחלקת הנוער של מכבי ירושלים, ולאחר מכן עבר למחלקת הנוער של מכבי תל אביב. כשבגר הוא הושאל למכבי דרום תל אביב שהייתה קבוצת בת של מכבי תל אביב ושיחקה בליגה הארצית. כהן שיחק במכבי תל אביב במשך 6 עונות.
כשחקן מכבי תל אביב, שימש כמחליף לגבוהים. אחד ממשחקיו הזכורים הוא משחק גמר גביע אירופה לאלופות בשנת 1988 נגד טרסר מילאנו. במשחק זה עלה מן הספסל, לאחר שקווין מגי נקלע לבעיית עבירות, וקלע 6 נקודות נוסף על 7 ריבאונדים, אך למרות זאת מכבי תל אביב הפסידה במשחק. בסך הכל קלע 69 נקודות במדי הקבוצה באירופה.
בעונת 1991/92 הצטרף לעולה החדשה הפועל אילת. בעונה הבאה שיחק בהפועל גבת. בתום העונה חזר לאילת ושיחק במסגרתה שתי עונות נוספות.
בסך הכל קלע 882 נקודות בליגה הלאומית.
שיחק 82 פעמים בנבחרת ישראל. הוא היה חבר בנבחרת הקדטים של ישראל. השתתף איתה באליפות אירופה בבולגריה בשנת 1985, וקלע 9.9 נקודות בממוצע למשחק. השתתף עם הנבחרת הבוגרת באליפות אירופה שנערכה ב-1987 ביוון בה סיימה ישראל במקום האחד עשר. הוא תרם 2.5 נקודות בממוצע למשחק, כשחקן מחליף של לבאן מרסר והאווי לאסוף הגבוהים. לקראת המשחקים האולימפיים בסיאול (1988), היה חלק מסגל הנבחרת במשחקי המוקדמות, אך הנבחרת לא העפילה לאולימפיאדה.

לאחר פרישתו ממשחק

לאחר פרישתו איציק כהן הוא יזם הייטק. מתגורר בארצות הברית ופועל בעמק הסיליקון.
לואי פרימה

ילדות וצעירות

לואי פרימה נולד בשנת 1910 בקובע הצרפתי של ניו אורלינס  כבן למשפחת מוזיקאים איטלקים ממוצא סיציליאני שהיגרו לארצות הברית אחרי שהות קצרה בארגנטינה. אחיו הבכור לאון פרימה נודע כמנצח.
בילדות למד פרימה כינור וזכה בפרס ראשון  תחרות לכנרים חובבים. בגיל 12 התחיל להתמחות בנגינה בחצוצרה

התחילת הקריירה המוזיקלית

פרימה ניהל קריירה וחיים אישיים מלאי תהפוכות. החליף תכופות מקום, אישה וחברת הקלטות.
פרימה ניגן באולם בניו אורלינס אך פוטר. הושפע בסגנון נגינתו וזמרתו על ידי לואי ארמסטרונג וקינג אוליבר.
בשנת 1932 עבר לקליבלנד, אוהיו יחד עם אשתו הראשונה, לואיז פוליצי, אחר כך בשנת 1933 /שהה בשיקגו והקליט בה 
עם שלישייה שנקראה "הוצ'ה טריו" את תקליטיו הראשונים  - Chinatown ו Dinah בחברת בלוברד. ב-1934 יחד עם נגן הקורנית רד ניקולס  עבר  לניו יורק בה הקים את השביעייה Louis Prima & his New Orleans Gang. 
משך בניו יורק את הערכתו של גאי לומברדו.
הם הקליטו עבור חברת ברונסוויק והופיעו  במועדוני הג'אז היוקרתיים ביותר של רחוב 52 במנהטן, בעיקר " Street Club] 
באותה תקופה נסע גם ללוס אנג'לס והופיע כקאמאו במספר סרטים, בין היתר במערבון "Rythm on the Range" בכיכובו של בינג קרוסבי. (1936). 
בפברואר 1936 הלחין את אחת היצירות  החשובות ששלו: Sing, Sing, Sing  שהתפרסמה בביצועו הכלי של בני גודמן. 
שב לניו יורק על מנת להקליט בחברת דקא "Decca records". ב-1940 חתם חוזה חדש עם חברת Varsity  ושינה את שם להקתו ל- Louis Prima & his Gleeby Rhythm Orchestra
שנת גכה

שנת גכה היא אחת מארבעה עשר סוגי השנים בלוח העברי הקבוע. שנה מסוג גכה היא שנה המתחילה ביום שלישי (ג), היא כסדרה (כ) ועל כן בחשון יש 29 ימים ובכסלו 30 ימים, וחג הפסח חל ביום חמישי (ה). שנה מסוג גכה היא שנה פשוטה (לא שנה מעוברת) ואורכה 354 ימים שבהם 50 שבתות. 
בערך 6.25% מהשנים בלוח העברי הן מהסוג של שנת גכה. לאחרונה הייתה שנת גכה בה'תשס"ב ובה'תשס"ו  ובשנת ה'תשס"ט. שנת גכה הבאה צפויה בשנת ה'תשפ"ו.
לאחר שנה מסוג שנת החא, תמיד תבוא שנת גכה.
הפיגוע בקניון קרני שומרון

הפיגוע

הפיגוע אירע במוצאי שבת בשעה 19:45. מחבל נושא חגורת נפץ פוצץ עצמו בפיצריה ב"קניון קרני שומרון" או בשמו העממי, "מרכז יובלים". מן הפיצוץ נהרגו נחמיה עמר וקרן שצקי, בני 15 משכונת גינות שומרון שביישוב. 11 ימים לאחר האירוע מתה מפצעיה רחל טלר, בת 16. 
מבדיקה שנערכה התברר כי הגורם לפיצוץ הוא חגורת נפץ שנשא המחבל סאדק עאהד עבד אל-חאק, תושב קלקיליה. 
בעת הפיצוץ שהו במתחם מאות אנשים, רובם צעירים]. 
לאחר דבר פרסום האירוע, ארגון החזית העממית לשחרור פלסטין נטל אחריות על הפיגוע.
מחקירת האירוע נודע כי המחבל המתאבד ירד מרכב בכביש בין קדומים לכפר סבא, הלך דרך 150 מטרים במטע זיתים, טיפס על חומה וחדר לרחבת הקניון, שם פוצץ את חגורת הנפץ.